**H O T Ă R Â R E**

**privind stabilirea unor măsuri în cadrul asociaţiilor de dezvoltare intercomunitară la care Județul Cluj are calitatea de asociat**

 Consiliul Judeţean Cluj întrunit în şedinţă ordinară;

 Având în vedere Proiectul de hotărâre înregistrat cu nr. 229 din 11.12.2020 privind stabilirea unor măsuri în cadrul asociaţiilor de dezvoltare intercomunitară la care Județul Cluj are calitatea de asociat, propus de Preşedintele Consiliului Judeţean Cluj, domnul Alin Tişe, care este însoţit de Referatul de aprobare cu nr. 42479/11.12.2020; Raportul de specialitate întocmit de compartimentul de resort din cadrul aparatului de specialitate al Consiliului Judeţean Cluj cu nr. 42479/11.12.2020 şi de Avizul cu nr. 42479 din 15.12.2020 adoptat de Comisia de specialitate nr. 1, în baza art. 182 alin. (4) coroborat cu art. 136 din Ordonanța de urgență a Guvernului nr. 57/2019 privind Codul administrativ, cu modificările și completările ulterioare;

Luând în considerare prevederile:

* art. 2, ale art. 3 alin. (2), ale art. 58 alin. (1) și (3) și ale art. 64 -65 din Legea privind normele de tehnică legislativă pentru elaborarea actelor normative nr. 24/2000, republicată, cu modificările şi completările ulterioare;
* art. 123 –141, ale art. 142 -156, ale art. 221 și ale art. 226din Regulamentul de organizare şi funcţionare a Consiliului Judeţean Cluj, aprobat prin Hotărârea Consiliului Judeţean Cluj nr. 170/2020;

 În conformitate cu prevederile:

* art. 89 - 92, ale art. 175 și ale art. 177 din Ordonanța de urgență a Guvernului nr. 57/2019 privind Codul administrativ, cu modificările și completările ulterioare;
* Legii serviciilor comunitare de utilităţi publice nr. 51/2006, republicată, cu modificările şi completările ulterioare;
* Ordonanţei Guvernului nr. 26/2000 cu privire la asociaţii şi fundaţii, cu modificările şi completările ulterioare;
* Hotărârii Guvernului nr. 855/2008 pentru aprobarea actului constitutiv-cadru şi a statutului-cadru ale asociaţiilor de dezvoltare intercomunitară cu obiect de activitate serviciile de utilităţi publice, cu modificările şi completările ulterioare;

În temeiul competențelor stabilite prin art. 182 alin. (1) și art. 196 alin. (1) lit. a) din Ordonanța de urgență a Guvernului nr. 57/2019 privind Codul administrativ, cu modificările și completările ulterioare;

**hotărăşte:**

**Art. 1.** Se constată calitatea de reprezentant de drept al Județului Cluj în Adunarea Generală a Asociației de Dezvoltare Intercomunitară ,,Asociația Regională pentru Dezvoltarea Infrastructurii din Bazinul Hidrografic Someș - Tisa”, în persoana domnului Alin Tișe, Președinte al Consiliului Județean Cluj, conform art. 175 din O.U.G. nr. 57/2019 privind Codul administrativ, cu modificările și completările ulterioare.

 **Art. 2.** Se constată calitatea de reprezentant de drept al Județului Cluj în Adunarea Generală a Asociației de Dezvoltare Intercomunitară ,,Eco-Metropolitan Cluj” în persoana domnului Alin Tișe, Președinte al Consiliului Județean Cluj, conform art. 175 din O.U.G. nr. 57/2019 privind Codul administrativ, cu modificările și completările ulterioare.

 **Art. 3.** **(1)** Se constată calitatea de reprezentant de drept al Județului Cluj în Adunarea Generală a Asociației de Dezvoltare Intercomunitară ,,Transilvania de Nord” în persoana domnului Alin Tișe, Președinte al Consiliului Județean Cluj, conform art. 175 din O.U.G. nr. 57/2019 privind Codul administrativ, cu modificările și completările ulterioare.

 **(2)** Se desemnează ca reprezentant al Județului Cluj în Consiliul de administrație al Asociației de Dezvoltare Intercomunitară ,,Transilvania de Nord” domnul Vákár István-Valentin - Vicepreședinte al Consiliului Județean Cluj.

 **(3)** Reprezentantul Județului Cluj desemnat la alin. (2) va exercita toate atribuțiile prevăzute în Statutul Asociației de Dezvoltare Intercomunitară ,,Transilvania de Nord”.

 **Art. 4.** **(1)** Se constată calitatea de reprezentant de drept al Județului Cluj în Adunarea Generală a Asociației de Dezvoltare Intercomunitară ,,Zona Metropolitană Cluj” în persoana domnului Alin Tișe, Președinte al Consiliului Județean Cluj, conform art. 175 din O.U.G. nr. 57/2019 privind Codul administrativ, cu modificările și completările ulterioare.

**(2)** Se desemnează ca reprezentanți ai Județului Cluj în Adunarea Generală a Asociației de Dezvoltare Intercomunitară ,,Zona Metropolitană Cluj” următoarele persoane: a) domnul Rusu Ionuț-consilier județean;

 b) domnul Molhem Mohammad Bashar-consilier județean;

 c) domnul Ciuta Cristian Ilie-consilier județean.

**Art. 5**. Președintele Consiliului Județean Cluj, în calitate de reprezentant de drept al Județului Cluj în adunările generale ale asociațiilor de dezvoltare intercomunitară prevăzute la art. 1 - 4, poate delega această calitate prin dispoziție, conform art. 175 din O.U.G. nr. 57/2019 privind Codul administrativ, cu modificările și completările ulterioare.

**Art. 6.** La data la care prezenta hotărâre produce efecte se abrogă Hotărârea Consiliului Județean Cluj nr. 221/2016 privind numirea reprezentanților Județului Cluj în organele de conducere ale asociațiilor de dezvoltare intercomunitară la care are calitatea de asociat.

**Art. 7.** Cu punerea în aplicare a prevederilor prezentei hotărâri se încredinţează Preşedintele Consiliului Judeţean Cluj, prin Direcţia Juridică.

 **Art. 8.** Prezenta hotărâre se comunică Președintelui Consiliului Județean Cluj; Direcției Juridice; persoanelor nominalizate la art. 3 alin. (2) şi art. 4 alin. (2); Asociaţiei de Dezvoltare Intercomunitară „Asociaţia Regională pentru Dezvoltarea Infrastructurii din Bazinul Hidrografic Someş - Tisa"; Asociaţiei de Dezvoltare Intercomunitară ”Eco-Metropolitan Cluj”; Asociaţiei de Dezvoltare Intercomunitară „Transilvania de Nord"; Asociaţiei de Dezvoltare ”Zona Metropolitană Cluj”,precum şi Prefectului Judeţului Cluj și se aduce la la cunoştinţa publică prin afişare la sediul Consiliului Judeţean Cluj şi pe pagina de internet „www.cjcluj.ro".

 **Contrasemnează:**

 **PREŞEDINTE,**  **SECRETAR GENERAL AL JUDEŢULUI,**

 **Alin Tișe Simona Gaci**

**Nr. 233 din 22 decembrie 2020**

*Prezenta hotărâre a fost adoptată cu 24 de voturi “pentru”, 4 voturi ”împotrivă” și 4 ”abțineri”, fiind astfel respectate prevederile legale privind majoritatea de voturi necesară.*